Apstiprināts

ar Rīgas pilsētas izpilddirektora rīkojumu

“Par Rīgas pilsētas līdzdalības budžeta

projektu ideju īstenošanas konkursa rīkošanu”

*(Grozījumi ar Rīgas pilsētas izpilddirektora*

*16.02.2023. rīkojumu Nr. RD-23-64-ir)*

**Rīgas pilsētas līdzdalības budžeta projektu ideju īstenošanas konkursa nolikums**

**I. Vispārīgie jautājumi**

1. Nolikums nosaka kārtību, kādā tiek organizēts Rīgas pilsētas līdzdalības budžeta projektu ideju īstenošanas konkurss (turpmāk – Konkurss) un piešķirts Rīgas valstspilsētas pašvaldības (turpmāk – Pašvaldība) finansējums Rīgas pilsētas līdzdalības budžeta projektu ideju (turpmāk – Projekts/Projekti) īstenošanai.

2. Konkursu izsludina, organizē un īsteno Pašvaldība. Konkursa koordinēšanu un Projektu pieteikumu īstenošanas uzraudzību atbilstoši savai kompetencei veic Rīgas valstspilsētas pašvaldības Centrālās administrācijas Rīgas pilsētas Apkaimju iedzīvotāju centrs (turpmāk – Centrs).

*(Ar grozījumiem, kas izdarīti ar Rīgas pilsētas izpilddirektora 16.02.2023. rīkojumu Nr. RD-23-64-ir)*

3. Konkursa mērķi ir:

3.1. veicināt apkaimju attīstību Rīgā, to teritorijas kā pilsētas daļas īpašo identitāti, atpazīstamību un sekmēt to revitalizāciju;

3.2. pastāvīgi un mērķtiecīgi veicināt Rīgas apkaimju iedzīvotāju iesaisti un līdzdalību apkaimju attīstībā;

3.3. radīt publiski pieejamus uzlabojumus apkaimēs, veicinot iedzīvotāju sadarbību un radošumu;

3.4. Pašvaldībai iegūt vērtīgu atgriezenisko saiti par nepieciešamajiem pilsētvides uzlabojumiem, kas ir svarīgi Rīgas iedzīvotājiem.

**II. Finansējuma piešķiršanas nosacījumi**

4. Projektu īstenošana tiek finansēta no Pašvaldības budžeta programmas 01.24.00. “Rīgas pilsētas līdzdalības budžeta programma” līdzekļiem.

5. Finansējums tiek piešķirts attiecīgajai Pašvaldības iestādei vai struktūrvienībai, kuras kompetencē ir Konkursa kārtībā izvēlētā Projekta pieteikuma īstenošana (turpmāk – Atbildīgā institūcija).

6. Viena Projekta pieteikuma īstenošanai nepieciešamais prognozējamais finanšu līdzekļu apjoms ir ne vairāk kā 70 000 *euro* (ieskaitot pievienotās vērtības nodokli).

7. Finansējums netiek piešķirts Projektu pieteikumu īstenošanai, kas attiecināmi uz Radošo kvartālu un teritoriju atbalsta finansējuma konkursu un Iekškvartālu piebraucamo un koplietošanas ceļu un teritorijas remonta programmu.

8. Finansējuma piešķiršanai tiek virzīts Projekta pieteikums, kas atbilst šādiem kritērijiem:

8.1. Projekta pieteikuma īstenošanas vieta ir sabiedrībai pieejama, publiskā lietošanā esoša Pašvaldībai piederoša vai piekrītoša publiska ārtelpa;

8.2. Projekta pieteikuma īstenošanas rezultātā ilglaicīgi (vismaz 10 gadus) tiks uzlabota apkaimes publiskā infrastruktūra, un šiem uzlabojumiem ir sabiedriski nozīmīga vērtība;

8.3. Projekta pieteikumam nedrīkst būt komerciāls, reliģisks vai politisks raksturs.

**III. Prasības Projekta pieteikuma iesniedzējam**

9. Projekta pieteikumu dalībai Konkursā var iesniegt fiziskas un juridiskas personas (turpmāk – Iesniedzēji):

9.1. Pašvaldības administratīvajā teritorijā dzīvesvietu deklarējušas fiziskas personas no 16 gadu vecuma;

9.2. nevalstiskās organizācijas, kuru juridiskā adrese ir reģistrēta Pašvaldības administratīvajā teritorijā un kuru darbības mērķis nav pretrunā ar Konkursa nolikuma 3. punktā noteikto Konkursa mērķi.

10. Iesniedzējs Konkursam var iesniegt vienu Projekta pieteikumu. Viens Projekta pieteikums attiecas tikai uz vienu vienotu teritoriju.

**IV. Konkursa izsludināšana, konkursa komisijas darbības organizācija un kompetence**

11. Paziņojums par Konkursa izsludināšanu tiek publicēts Pašvaldības portālā [www.riga.lv](http://www.riga.lv/), www.apkaimes.lv un tīmekļvietnē www.balso.riga.lv, norādot:

11.1. Projekta pieteikumu iesniegšanas veidu;

11.2. Projekta pieteikumu iesniegšanas termiņu;

11.3. Konkursa nolikumu.

12. Konkursam iesniegtos Projektu pieteikumus vērtē Konkursa vērtēšanas komisija (turpmāk – Komisija), kas tiek apstiprināta ar Rīgas pilsētas izpilddirektora rīkojumu.

13. Komisijas darbu vada tās priekšsēdētājs. Komisijas priekšsēdētāju viņa prombūtnes laikā aizvieto Komisijas priekšsēdētāja vietnieks. Komisija ir lemttiesīga, ja tās sēdēs piedalās vairāk nekā puse no Komisijas locekļiem.

14. Komisijas lēmumi tiek pieņemti sēdes laikā vienojoties. Ja komisija nevar vienoties, tad lēmumu pieņem, atklāti balsojot. Lēmums var tikt pieņemts arī balsojot elektroniskajā sarakstē. Lēmums tiek atzīts par pieņemtu, ja par to balsojis klātesošo Komisijas locekļu vairākums. Balsīm sadaloties vienādi, izšķirošā ir Komisijas priekšsēdētāja balss.

15. Komisijas kompetencē ir:

15.1. izvērtēt Konkursam iesniegtos Projektu pieteikumus, noteikt atbalstāmos Projektus un apstiprināt to īstenošanai nepieciešamā prognozējamā finansējuma apjomu;

15.2. pieaicināt Komisijas darbā nozaru ekspertus viedokļa sniegšanai;

15.3. veikt Projekta pieteikumā matemātisku aprēķinu kļūdu labojumus, informējot par to Iesniedzēju;

15.4. sniegt atbildes uz Iesniedzēju uzdotajiem jautājumiem;

15.5. noraidīt Projekta pieteikumu, ja:

15.5.1. Projekta pieteikums neatbilst Konkursa nolikumā noteiktajām prasībām;

15.5.2. Projekta īstenošana ir atzīta par neiespējamu;

15.5.3. Projekta īstenošana nevar tikt uzsākta nākamajā kalendārajā gadā;

15.5.4. Konkursa ietvaros nav pieejami finanšu līdzekļi Projekta īstenošanai;

15.5.5. Konkursa ietvaros nav pieejami finanšu līdzekļi Projekta īstenošanai nepilnā apjomā vismaz 50 % no plānotajām īstenošanas izmaksām, ja Iesniedzējs Projekta pieteikuma veidlapā ir norādījis, ka Projekts var tikt īstenots arī nepilnā apjomā;

15.5.6. Projekta pieteikums ir iesniegts pēc Konkursa nolikuma 21. punktā norādītā termiņa.

15.6. veikt citas darbības atbilstoši Konkursa nolikumam.

16. Komisijas sēdes tiek protokolētas. Komisijas sekretāra, kurš nav Komisijas loceklis, sagatavotos Komisijas sēžu protokolus visi klātesošie Komisijas locekļi saskaņo, izmantojot elektroniskā pasta sūtījumu. Komisijas sēžu protokolus paraksta Komisijas sēdes vadītājs un protokolētājs (Komisijas sekretārs).

17. Komisijas priekšsēdētājs ir pilnvarots veikt saraksti, lūgt papildu informāciju no Iesniedzēja, Atbildīgās institūcijas, citām valsts un pašvaldības iestādēm un struktūrvienībām un/vai nozaru ekspertiem, izmantojot Komisijas veidlapu. Komisijas priekšsēdētāja prombūtnes laikā saraksti veikt ir pilnvarots Komisijas priekšsēdētāja vietnieks.

**V. Projekta pieteikuma dokumenti, to noformēšanas prasības un iesniegšanas kārtība**

18. Projekta pieteikumu veido šādi dokumenti:

18.1. pilnībā aizpildīta Projekta pieteikuma veidlapa (1. pielikums);

18.2. dokuments, kas apliecina Iesniedzēja pilnvarotās personas tiesības rīkoties Iesniedzēja vārdā, ja Projekta pieteikumu iesniedz Iesniedzēja pilnvarotā persona;

18.3. Projekta skice (norādāmi visu Projekta būtisko elementu izmēri (cm) un to izvietojums uz zemesgabala robežu plāna vai izdrukas no tīmekļvietnes www.topografija.lv, www.kadastrs.lv vai www.geolatvija.lv);

18.4. vismaz viena vizualizācija, kurā uzskatāmi attēlots Projekta īstenošanas rezultāts. Elektroniski iesniegtai vizualizācijai jābūt \*.jpg vai \*.png formātā, vēlams ar izšķirtspēju 654 x 652 (citas izšķirtspējas vizualizācijas tiks pielāgotas).

19. Projekta pieteikumam jābūt sagatavotam datorrakstā, valsts valodā.

20. Projekta pieteikumam jābūt parakstītam, atbilstoši normatīvo aktu prasībām. Šis noteikums neattiecas uz tiem Projektu pieteikumiem, kuri tiek iesniegti portālā [www.riga.lv](http://www.riga.lv/).

21. Projektu pieteikumu iesniegšanas termiņš ir **no konkursa izsludināšanas brīža līdz attiecīgā gada 31. maija plkst. 12.00.** Iesniegšanas termiņš nevar būt īsāks par astoņām nedēļām.

22. Projekta pieteikumu elektroniski var iesniegt:

22.1. nosūtot uz elektroniskā pasta adresi konkurss.apkaimes@riga.lv;

22.1.1 nosūtot uz e-adresi;

22.2. Pašvaldības portālā www.riga.lv aizpildot Projekta pieteikuma veidlapu.

*(Ar grozījumiem, kas izdarīti ar Rīgas pilsētas izpilddirektora 16.02.2023. rīkojumu Nr. RD-23-64-ir)*

23. Projekta pieteikumus klātienē var iesniegt:

23.1. Centra klientu apkalpošanas nodaļās:

* Eduarda Smiļģa ielā 46 (pirmdienās no plkst. 8.30 līdz plkst. 18.00, otrdienās, trešdienās un ceturtdienās no plkst. 8.30 līdz plkst. 17.00, piektdienās no plkst. 8.30 līdz plkst. 16.00);
* Daugavpils ielā 31 (pirmdienās no plkst. 8.30 līdz plkst. 18.00, otrdienās, trešdienās un ceturtdienās no plkst. 8.30 līdz plkst. 17.00, piektdienās no plkst. 8.30 līdz plkst. 16.00);
* Gobas ielā 6A (pirmdienās no plkst. 8.30 līdz plkst. 18.00, otrdienās, trešdienās un ceturtdienās no plkst. 8.30 līdz plkst. 17.00, piektdienās no plkst. 8.30 līdz plkst. 16.00);
* Ieriķu ielā 43A (pirmdienās no plkst. 8.30 līdz plkst. 18.00, otrdienās, trešdienās un ceturtdienās no plkst. 8.30 līdz plkst. 17.00, piektdienās no plkst. 8.30 līdz plkst. 16.00);
* Brīvības ielā 49/53 - (pirmdienās un ceturtdienās no plkst. 8.00 līdz plkst. 19.00, otrdienās un trešdienās no plkst. 8.00 līdz plkst. 18.00 un piektdienās no plkst. 8.00 līdz plkst. 17.00).

23.2. Centrā ievietojot tos pasta kastēs, kas izvietotas 23.1. punktā minētajās adresēs.

24. Pieteikumam papīra formātā pievieno Projekta pieteikuma elektronisko kopiju elektronisko datu nesējā ar uzrakstu “KOPIJA” vai nosūtot tā elektronisko kopiju uz elektroniskā pasta adresi konkurss.apkaimes@riga.lv.

25. Iesniedzējs ir tiesīgs pirms Projekta pieteikuma iesniegšanas termiņa beigām grozīt iesniegto Projekta pieteikumu vai atsaukt to līdz balsošanas termiņa sākumam.

26. Iesniedzēja iesniegts Projekta pieteikums ir apliecinājums tam, ka viņš ir iepazinies ar Konkursa nolikumu, ievēros to pilnībā un uzņemas atbildību par tajā minēto prasību izpildi.

27. Visas izmaksas, kas saistītas ar Projekta pieteikuma sagatavošanu un iesniegšanu, sedz Iesniedzējs.

28. Pirms Projekta pieteikuma iesniegšanas Centrs nodrošina Iesniedzējam iespēju:

28.1. noskaidrot, vai plānotais projekts neattiecas uz nolikuma 7. punktā minētajiem konkursiem;

28.2. Noskaidrot Projektā plānotā zemesgabala piederību, tā atļautās izmantošanas veidu, kādai Pašvaldības autonomās funkcijas izpildei tas ir paredzēts, kā arī saņemt attiecīgā zemesgabala robežu plāna un apgrūtinājumu plāna kopiju, ja tādi ir Pašvaldības rīcībā;

28.3. piedalīties Pašvaldības organizētajos semināros, darbnīcās, saņemt konsultācijas no atbildīgo iestāžu speciālistiem ar Projekta pieteikumu saistītos jautājumos;

28.4. noskaidrot citus ar Konkursu saistītus jautājumus.

 29. Nolikuma 28. punktā minētos jautājumus var uzdod ne vēlāk kā 10 darba dienas pirms 21. punktā minētā Projektu pieteikumu iesniegšanas termiņa beigām un atbildi Centrs sniedz pēc iespējas ātrāk, bet ne vēlāk kā pēc 5 darba dienām.

30. Lai saņemtu Konkursa nolikuma 28. punktā minēto informāciju un dokumentus, Iesniedzējam jāvēršas pie Komisijas sekretāra, nosūtot vēstuli uz elektroniskā pasta adresi konkurss.apkaimes@riga.lv vai sazinoties telefoniski.

31. Tīmekļvietnē www.balso.riga.lv pēc vērtēšanas pirmās kārtas tiek ievietoti Konkursa nolikuma 6., 7., 8., 9., 10., 18., 19., 21. un 24. punktam atbilstošie Projektu pieteikumi.

**VI.** **Projektu pieteikumu izvērtēšanas kārtība, lēmuma pieņemšana un paziņošana**

32. Komisijas sekretārs Konkursam iesniegtos Projektu pieteikumus izskata pēc to saņemšanas un pārbauda to atbilstību Konkursa nolikuma 6., 7., 8., 9., 10., 18., 19., 20., 21. un 24. punktam.

33. Komisijas sekretārs personas datu aizsardzības normatīvo aktu prasību ietvaros Iedzīvotāju reģistrā pārliecinās par Iesniedzēja Projekta pieteikuma iesniegšanas dienā norādītās deklarētās dzīvesvietas atbilstību Konkursa nolikuma 9.1. apakšpunktam.

34. Komisijas sekretārs sagatavo iesniegto Projektu pieteikumu apkopojumu, kurā par katru Projekta pieteikumu tiek norādītas šādas ziņas: Iesniedzēja vārds, uzvārds vai nosaukums, Projekta nosaukums, Projekta īstenošanai iespējami nepieciešamais finansējums, atbilstība Konkursa nolikuma 6., 7., 8., 9., 10., 18., 19., 20., 21. un 24. punktam, kā arī Atbildīgā institūcija.

35. Projektu pieteikumi tiek izskatīti Komisijas sēdēs divās kārtās, kurās piedalās Komisijas locekļi, Komisijas sekretārs un Komisijas uzaicinātas personas. Projektu pieteikumu izskatīšana notiek bez Iesniedzēju klātbūtnes. Jebkurā no kārtām Komisija var lūgt papildu informāciju no Iesniedzēja, Atbildīgās institūcijas, citām valsts un pašvaldības iestādēm vai struktūrvienībām un/vai nozaru ekspertiem, ja tas nepieciešams Projekta pieteikuma vērtēšanai, norādot atbildes termiņu.

36. Pirms Projektu pieteikumu izskatīšanas katrs Komisijas loceklis paraksta apliecinājumu, ka viņš nav personīgi ieinteresēts kādā no Konkursam iesniegtajiem Projektu pieteikumiem.

37. Ja Komisijas loceklis ir personīgi ieinteresēts kāda iesniegtā Projekta pieteikuma izskatīšanā, viņš par to informē pārējos Komisijas locekļus un nepiedalās šī pieteikuma apspriešanā un lēmuma pieņemšanā.

38. Vērtēšanas pirmajā kārtā Komisija vērtē Projektu pieteikumu atbilstību Konkursa nolikuma 6., 7., 8., 9., 10., 18., 19., 20., 21. un 24. punktam. Atbilstošos Projektu pieteikumus Komisija virza Atbildīgajām institūcijām Projekta īstenošanas iespējamības izvērtēšanai un Projekta īstenošanas ietvaros veicamo darbību noteikšanai. Neatbilstošos Projektu pieteikumus Komisija noraida.

39. Atbildīgās institūcijas Projekta īstenošanas iespējamības izvērtēšanai un Projekta īstenošanas ietvaros veicamo darbību noteikšanai nepieciešamības gadījumā sazinās ar Iesniedzēju.

40. Vērtēšanas otrajā kārtā Komisija izvērtē Atbildīgās institūcijas sniegtos atzinumus par Projektu īstenošanas iespējamību, kā arī Konkursa nolikuma 41. punktā minēto informāciju, ja tāda ir pieprasīta un saņemta. Projektus, kuru īstenošana ir atzīta par iespējamu, Komisija nodod balsošanai iedzīvotājiem. Projektus, kuru īstenošana ir atzīta par neiespējamu, Komisija noraida.

40.1 Projektiem, kuru īstenošana ir atzīta par iespējamu, vērtēšanas otrajā kārtā Komisija nosaka Projekta apsaimniekotāju pēc tā īstenošanas.

*(Rīgas pilsētas izpilddirektora 16.02.2023. rīkojuma Nr. RD-23-64-ir redakcijā)*

41. Komisijai ir tiesības pieprasīt papildu paskaidrojumus no Atbildīgās institūcijas, kā arī papildu informāciju no citām valsts vai pašvaldības iestādēm un struktūrvienībām un/vai nozaru ekspertiem, lai noskaidrotu, vai Projekta īstenošana ir iespējama. Ja tiek saņemta informācija, kas ir pretrunā ar Atbildīgās institūcijas atzinumā norādīto, Komisijai ir tiesības pieprasīt Atbildīgai institūcijai atkārtotu atzinumu.

42. Ja Projektu, kuru īstenošana atzīta par iespējamu saskaņā ar Konkursa nolikuma 40. punktu, īstenošanai nepieciešamais prognozējamais finanšu līdzekļu kopējais apjoms nepārsniedz Konkursam piešķirto finanšu līdzekļu apjomu, Komisija apstiprina īstenošanai nepieciešamo prognozējamo finansējumu Projektiem un nodod tos īstenošanai Atbildīgajām institūcijām bez balsošanas.

43. Balsot par Projektiem var elektroniski tīmekļvietnē [www.balso.riga.lv](http://www.balso.riga.lv/) atbilstoši autorizācijas noteikumiem vai klātienē šajā tīmekļvietnē norādītajās vietās.

44. Balsot par Projektiem var persona, kas sasniegusi 16 gadu vecumu. Viena persona var balsot tikai vienu reizi.

45. Balsošana notiek vienu kalendāro mēnesi. Balsošanas periods tiek norādīts tīmekļvietnē www.balso.riga.lv.

46. Pēc balsošanas beigām Komisijas sekretārs apkopo balsošanas rezultātus, Komisija apstiprina īstenošanai nepieciešamo prognozējamo finansējumu Konkursam piešķirto finanšu līdzekļu ietvaros Projektiem, kuri saņēmuši vislielāko balsu skaitu balsošanas rezultātā, un nodod tos īstenošanai Atbildīgajām institūcijām. Pārējos Projektus Komisija noraida. Noraidītie projekti netiek virzīti atkārtotai izskatīšanai Komisijā.

47. Komisijas lēmumu paziņo Iesniedzējam 10 darba dienu laikā no attiecīgās Komisijas sēdes dienas.

48. Komisija var izbeigt Konkursu bez rezultātiem, ja:

48.1. nav iesniegts neviens Projekta pieteikums;

48.2. visi iesniegtie Projektu pieteikumi tiek noraidīti Konkursa pirmajā un otrajā kārtā;

48.3. tiek konstatēts cits būtisks iemesls, kas liedz turpināt Konkursa norisi.

49. Paziņojums par Konkursa rezultātiem tiek publicēts Pašvaldības portālā [www.riga.lv](http://www.riga.lv/), www.apkaimes.lv un tīmekļvietnē [www.balso.riga.lv](http://www.balso.riga.lv/), norādot Projekta nosaukumu, īstenošanas vietu un Iesniedzēju.

50. Tīmekļvietnē www.balso.riga.lv tiek publicēta informācija par visiem Konkursa nolikuma 31. punkta prasībām atbilstošajiem Projektiem. Tīmekļvietnē www.balso.riga.lv pie Projekta, kas nodots balsošanai, tiks nodrošināta iespēja publicēt Iesniedzēja sagatavotu videoklipu, kas interesantā, saistošā formā sniedz informāciju par Projektu.

**VII. Projektu īstenošana**

*(Rīgas pilsētas izpilddirektora 16.02.2023. rīkojuma Nr. RD-23-64-ir redakcijā)*

51. Konkursa kārtībā apstiprināto Projektu īsteno Atbildīgā institūcija, ievērojot programmas līdzekļu piešķiršanas, sadalīšanas un apmaksas kārtības iekšējos noteikumus un sadarbojoties ar Iesniedzēju.

51.1 Projektu uzsāk triju mēnešu laikā pēc projektu konkursa rezultātu paziņošanas un īsteno divu gadu laikā.

*(Rīgas pilsētas izpilddirektora 16.02.2023. rīkojuma Nr. RD-23-64-ir redakcijā)*

52. Projektu īstenošanas gaitu uzrauga Centrs.

53. Iesniedzējs tiek informēts par Projekta gaitu.

Rīgas pilsētas izpilddirektors J. Lange